Advent

L’Advent (o Avent) a l’é na stagion dl’ann litùrgich dla Cesa cristian-a d’Ocident. A l’é osservà coma ‘n temp d’aspettativa e ‘d preparassion për la celebrassion dla nàssita ‘d Gesù a Natal. Sto tèrmin a l’é na version dla paròla latin-a ch’a veul dì “vnùa”, visadì Adventus (redentoris), la vnùa dël Redentor. “Adventus” a l’é la tradussion dël tèrmin grech parousìa, ch’as deuvra ‘d sòlit për arfesse a la Sconda Vnùa dël Crist, che Gesù a l’avìa nunsiala. Për ij cristian la stagion dl’Advent a anticipa la vnùa dël Crist da doe prospetive diverse. Costa stagion a dà l’ocasion ëd pijé part a l’antica susta për la vnùa dël Messia, e vijé për soa Sconda Vnùa. L'Advent a l'é la selebrassion dël fondament dl'Evangel cristian.

La stagion dl’Advent a l’é ‘l prinsipi dl’ann liturgich e a comensa la quarta Duminica anans Natal, la Duminica la pì davzin-a al dì ‘d Sant Andréa (30 ‘d Novèmber), e sossì ant ël rit roman dla Cesa Catòlica, e ant ij calendari liturgich dla Cesa anglican-a, Cesa luteran-a, dij Frej moravian, dle cese arformà e dla Cesa metodista. Ant ël Rit ambrosian e ant ël Rit mozarabich dla Cesa Catòlica, l’Advent a comensa la Duminica ch’a fa ses anans Natal, la Duminica dòp ël dì ‘d San Martin (11 ‘d Novèmber).

Categorìa:Cristianésim

 Vardé ëdcò 

Articol enciclopèdich
Spiegassion dla Cesa catòlica
Liturgìa valdèisa për l'Advent